遊山門
作者：沈括
朝代：宋

paragraphs: 溪水激激山攢攢，蒼崖腹封壁四環。
一門中嚂俯驚瀾，造物爲此良有源。
坡顛竅塞淪九淵，吐吞龍螭殆非然。
又疑猛將血戰還，斬此欲守規爲門。
至今慘惻風夜寒，殺氣襲水爲屈盤。
山重地僻道路偏，此境安得與禍連。
反復不得意所安，將必有理愧莫原。
山川幽深適素尚，轍蹂萬堅窮躋騫。
生平所更了可記，怪特若此殆未觀。
崆峒地首久茫昧，自此稍欲信所傳。
排雲徑上淩巀薛，力弱盛恐乘以蹎。
西光戛戛下巖壑，取酒更爲山留連。